
Parlamentul României

Camera Deputaţilor

Comisia pentru muncă şi protecţie socială
	Bucureşti,
	10 martie 2020

	Nr.
	4c-9/73


Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra cererii de reexaminare a Legii pentru modificarea art.260 alin.(1) lit.i) din Legea nr.53/2003 – Codul muncii, trimisă Comisiei pentru muncă şi protecţie socială cu adresa nr. PLx 399/2018/2020 din 5 februarie 2020, în temeiul art.136 din Regulamentul Camerei Deputaţilor, republicat.
În raport cu obiectul şi conţinutul ei, Legea face parte din categoria legilor organice, conform prevederilor art.73 alin.(3) din Constituţia României, republicată.

PREŞEDINTE,

Adrian SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	10 martie 2020

	Nr.
	4c-9/73


RAPORT 
asupra cererii de reexaminare a Legii pentru modificarea art.260 alin.(1) lit.i) din Legea nr.53/2003 – Codul muncii

În temeiul art.136 din Regulamentul Camerei Deputaţilor, republicat, Comisia pentru muncă şi protecţie socială a fost sesizată cu cererea de reexaminare a Legii pentru modificarea art.260 alin.(1) lit.i) din Legea nr.53/2003 – Codul muncii, trimisă cu adresa 
nr. PLx 399/2018/2020 din 5 februarie 2020.
Legea are ca obiect de reglementare modificarea art.260 alin.(1) lit.i) din Codul muncii, propunându-se ca nerespectarea dispoziţiilor privind munca suplimentară să fie sancţionată contravenţional cu amendă de la 1.500 lei la 3.000 lei pentru fiecare persoană identificată. 

Legea a fost adoptată de Camera Deputaţilor şi de Senat cu respectarea prevederilor art.75 şi ale art.76 alin.(2) din Constituţia României, republicată, şi a fost transmisă spre promulgare Preşedintelui României la data de 18 septembrie 2019. 

În conformitate cu dispoziţiile art.77 alin.(2) din Constituţia României, republicată, Preşedintele României a formulat o cerere de reexaminare a legii transmisă spre promulgare, pentru următoarele considerente: 

1. ar trebui să se clarifice dacă înăsprirea sancțiunii pentru încălcarea dispozițiilor privind munca suplimentară vizează doar situația urmărită de inițiatori - cea a prestării orelor suplimentare dincolo de limita legală prevăzută de art. 114 din Codul muncii - sau se referă/se aplică și altor situații ce pot reprezenta încălcări ale Codului muncii.
2. ar fi necesar ca sintagma „pentru fiecare persoană identificată ca prestând muncă suplimentară”, din cuprinsul legii transmise la promulgare, să fie circumstanțiată la persoanele pentru care nu s-au respectat dispozițiile privind munca suplimentară, în caz contrar putându-se înțelege că amenda ar fi aplicată tuturor persoanelor care prestează muncă suplimentară într-o companie, deși dispozițiile legii se aplică numai în cazul unor angajați.
3. ar fi utilă reanalizarea legii și sub aspectul stabilirii unei valori maxime cumulate, soluție legislativă care ar fi în acord cu viziunea de ansamblu a legiuitorului în ceea ce privește regimul sancționator din cadrul Codului muncii.

Senatul, în calitate de primă Cameră sesizată, a respins cererea de reexaminare şi a adoptat Legea în şedinţa din 3 februarie 2020. 

La lucrările comisiei, care au avut loc în data de 4 martie 2020, şi-au înregistrat prezenţa 23 de deputaţi din totalul de 24 de membri ai comisiei.

În baza prevederilor art.55 şi 56 din Regulamentul Camerei Deputaţilor, republicat, la dezbateri au participat, în calitate de invitaţi:

- d-l Tudor Polak – Secretar de Stat, Ministerul Muncii şi Protecţiei Sociale;

- d-na Larisa Papp – director, Inspecţia Muncii.


În legătură cu obiecţiile formulate în cererea de reexaminare, în urma reanalizării textului legii, membrii comisiei au considerat că textul este acoperitor, este clar şi predictibil, întrucât angajatorul are la dispoziţie instrumente privind compensarea orelor suplimentare, prin acordarea de timp liber corespunzător sau, dacă acest lucru nu este posibil, prin plata orelor suplimentare. Angajatorul este sancţionat abia după ce se constată că nu şi-a îndeplinit obligaţiile prevăzute de lege şi este justificată sancţionarea pentru fiecare angajat faţă de care nu şi-a îndeplinit aceste obligaţii. De asemenea, membrii comisiei au considerat că nu se impune stabilirea unei limite maximale cumulate a amenzii.
În cadrul discuţiilor a fost formulat un amendament care, supus votului, a fost respins de membrii comisiei cu majoritate de voturi pentru (7 voturi împotrivă şi o abţinere). Amendamentul se regăseşte în anexa la prezentul raport.

Astfel, în temeiul art.136 alin.(3), membrii comisiei au respins obiecţiile formulate de Preşedintele României şi au respins cererea de reexaminare.
În raport cu obiectul şi conţinutul ei, Legea face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat.

În urma finalizării dezbaterilor, membrii comisiei au hotărât, cu majoritate de voturi (7 voturi împotrivă şi o abţinere), să supună plenului Camerei Deputaţilor prezentul raport asupra cererii de reexaminare formulată de Preşedintele României, prin care se propune adoptarea legii în forma adoptată iniţial de Parlament.


PREŞEDINTE,




SECRETAR, 


Adrian SOLOMON



Violeta Răduţ

Întocmit,

Consilier parlamentar Lidia Vlădescu
Consilier parlamentar Camelia Revenco
ANEXA

Amendament respins
În cadrul dezbaterilor, Comisia a respins următorul amendament:
	Nr. crt.
	Text 

iniţial
	 Text propus 

(autor amendament) 
	MOTIVARE

1. Argumente susţinere

2. Argumente respingere 
	Camera decizională

	1. 
	i) nerespectarea dispoziţiilor privind munca suplimentară, cu amendă de la 1.500 lei la 3.000 lei pentru fiecare persoană identificată ca prestând muncă suplimentară;


	“i) nerespectarea dispoziţiilor privind munca suplimentară, cu amendă de la 1.500 lei la 3.000 lei pentru fiecare persoană identificată, fără a depăşi suma de 30.000 lei;”
Autor: deputat Cristian – Gabriel Seidler


	1. Este necesar un plafon maxim al cuantumului amenzii, similar altor prevederi din lege.

2. Respins la vot. 


	Camera Deputaţilor

